因與伯氏同一僧話武夷事作詩追寄之
作者：王洋
朝代：宋

paragraphs: 直峰峭壁天半青，髙簷張燈疑挂星。
山川勢力有如此，擇地信可棲仙靈。
我前解官古樵戍，志願本欲探珠庭。
時當恢台積氛霧，一日三雨時三停。
載舟撐石逆噴浪，自謂力可登青冥。
篙工榜岸遭急灑，回宿荒宇依祠廳。
二三道士謬告語，云此潤澤來雲軿。
比聞輿人誦舊說，仙官下矚如明熒。
遊占晴爽惡昏滯，官去此法當伶俜。
果還近甸阻天路，一官泛跡隨飄萍。
退之昔日徙南服，祝融騰擲開仙扃。
近時蘇翁失定武，太行毛髪無餘形。
一晴一雨告休咎，晴者人樂陰天刑。
我意神官與人異，宜以行事分羶𦎬。
人如阨棄神亦厭，世間利達真芳馨。
窮通兼忘扶正直，人知戒勸思常經。
有如神意本不爾，人意忘卜欺愚聽。
黄鐘大呂絕世韻，扣擊距躍嗟短莛。
心知得路適遠意，願結茅廬當寒汀。
真遊適遠未可必，搖寄此語通丁寧。